**Gaza**

Bolestan sam. Imam temperaturu i loše mi je. Osjećam se kao astronaut koji se nakon dvije godine provedene u svemiru vratio na Zemlju i mora se ponovno privikavati na gravitaciju. Mama mi je namazala čelo Wickom i od velike gaze smotala turban na glavu. To je, kako ona kaže, čarobno liječenje koje ju je naučila njezina mama, koju je prije nje naučila njezina mama, i tako unatrag generacijama i generacijama. Nisam baš siguran je li to istina i da je Wick tada postojao, ali zasad ću vjerovati u to. Trenutno imam većih briga. Iz škole sam izostao već tjedan dana i imam puno propuštenog gradiva. Brine me da neću sve stići nadoknaditi. Brinu me i prijatelji. Još u petom razredu moja se škvadra raspala jer su nas razdvojili u dva razreda. Bojim se da smo se od tada udaljili. Neke prijatelje nisam vidio cijele ljetne praznike, a zbog bolesti neću ih vidjeti i duže.

Od bolesti mi se vrti. Misli me ne slušaju. Osjećam da se u mojoj glavi vrti kolo koje malo pokazuje prošlost, malo sadašnjost, malo budućnost. Kolo se odjednom naglo i bez upozorenja zaustavilo u mojem vrtiću. O, kako mi je život tada bio lakši i bezbrižniji! U zadnje vrijeme puno razmišljam o vrtiću. Nisam valjda u dvanaestoj godini postao nostalgičan? Sjetio sam se svoje gaze i koliki mi je dio djetinjstva obilježila. Utonuo sam u jezero sjećanja. Prva slika je kako s roditeljima ulazim u dućan. Tamo su me na prijevaru odveli kako bi me odviknuli od dude. Rekli su mi da dam prodavačici dudu u zamjenu za plišanca. Bio sam mali i naivan pa sam tako prodao dudu u zamjenu za plišanog ježa. I danas roditeljima zamjeram na tome. No, barem mi je ostala gaza. U drugoj slici vidim kako gazu stavljam na svoju malu, još nezrelu trogodišnju glavu. Još i sad osjećam njezin rajski miris maminog cvjetnog omekšivača. Pahuljastom mekoćom milovala mi je čelo poput najnježnije ruke. Sjedam u auto. Tata me vozi u vrtić. Na ulazu me teta Marina pozdravlja s već poznatim: „De si Krpica?“ Voli me tako zezati jer joj je smiješno što na glavi uvijek imam tu bijelu, rozim rubovima ukrašenu gazu. Ulazim u svoju grupu Cvjetići. Prijatelji me zezaju: „Gle, ide Krpica!“ Prišili su mi taj nadimak i tako me zezaju. Ne zamjeram im. Ne misle ništa loše. U sobu ulazi čistačica Danica. Po stoti put pita me zašto nosim tu smiješnu krpu na glavi. Ne znam joj odgovoriti. Gaza mi jednostavno pruža utjehu. Ne sviđa mi se što je zovu krpom. Bila mi je puno više od toga. Kada sam se u vrtiću osjećao usamljeno i priželjkivao povratak kući, gaza bi me smirila. Na neki način kroz nju sam vidio svoj dom. A ako bi ipak potekle suzice, ona je uvijek bila tu da ih obriše. Jedno od najbolnijih sjećanja dan je kada sam zaboravio gazu. Sve me steglo oko srca. Nisam želio otputovati u to sjećanje, no bilo je jače od mene i cijelog me povuklo u sebe. Vidio sam kako spremam svoj mali plavi vrtićki ruksak s kojeg se smiješio moj omiljeni lik iz crtića, autić Jurić. Bio sam siguran da je gaza u njemu. Pred plavim, cvjetićima ukrašenim vratima svoje vrtićke sobe, prekopavao sam po svojem ruksaku. Kopao sam i kopao, ali gaza nije bila tu. Ostala je kod kuće, lijepo složena na mom krevetu. Potekle su suze. Prvo lagane poput rose što se skupila na travi, no uskoro su prerasle u velik i bučan vodopad. Gaza nije bila tu da ih obriše. Tete su činile sve da me utješe. Grlile su me i smirivale nježnim i toplim riječima. Ništa nije pomoglo. Zatim je iz jaslica teta Dinka donijela nekakvu izrupetanu, slinavu i čušpajzom umrljanu krpu. To me je još više rastužilo. Gotovo sam počeo vrištati. Pa ne mogu nešto što mi neopisivo puno znači zamijeniti s krpom od tamo nekakvog slinavca! To mi je zasigurno bio najgori dan u životu. Čitav dan sjedio sam povučen u kutu i tiho plakao.

Iz sna me prenuo mamin poziv na ručak. Kada sam se probudio, gotovo sam se rasplakao, no ipak sam se suzdržao. Pa imam već dvanaest godina. Od gaze sam se još odavno odviknuo. Sada sam već velik i gaza mi ne treba. Ipak, lijepo je se ponekad prisjetiti. Danas imam puno briga. Moju glavu more škola, zadaće, ispiti, prijateljstva... Čini mi se da sam prebrzo odrastao. Zahvaljujući gazi i svim divnim sjećanjima koje sam stvorio u djetinjstvu, ponekad , kada želim pobjeći od svega, mogu stvoriti živu sliku djetinjstva i na tren zaboraviti brige i izazove odrastanja.

**POHVALA**

**Dominik Latin**

**6. razred**

**OŠ K. Š. Gjalskog Zabok**

**Mentorica: Tina Marušić**